**Zalaszentgrót Város Önkormányzata Képviselő-testületének 22/2025. (XII. 19.) önkormányzati rendelete**

**az önkormányzat 2026. évi átmeneti gazdálkodásáról**

[1] Az államháztartásról szóló 2011. évi CXCV. törvény 25. §-a lehetővé teszi az önkormányzat számára, hogy az átmeneti gazdálkodásról rendeletet alkosson, amelyben felhatalmazást ad a polgármesternek arra, hogy a helyi önkormányzat a bevételeit folytatólagosan beszedhesse, kiadásait teljesítse, illetve meghatározza, milyen intézkedéseket tehet a rendelet keretein belül.

[2] Zalaszentgrót Város Önkormányzata Képviselő-testülete az államháztartásról szóló 2011. évi CXCV. törvény 25. §-ában kapott felhatalmazás alapján, a Magyarország Alaptörvénye 32. cikk (1) bekezdésében meghatározott feladatkörében eljárva az önkormányzat 2026. évi költségvetésének elfogadásáig, átmeneti jelleggel a gazdálkodás vitelére a következőket rendeli el:

**1. §**

(1) A képviselő-testület az önkormányzati bevételek folyamatos beszedésére, a kiadások teljesítésére felhatalmazza a polgármestert és az intézményvezetőket.

(2) A felhatalmazás a 2026. évi költségvetési rendelet hatályba lépésének napjával megszűnik.

(3) Az (1) bekezdésben rögzített bevételek és kiadások tényleges lebonyolítása a Zalaszentgróti Közös Önkormányzati Hivatalban történik.

**2. §**

Az önkormányzat az intézmények költségvetési támogatását nettó módon finanszírozza a „kis kincstár” technikai rendszerének megfelelően.

**3. §**

(1) 2026. évben a köztisztviselői illetményalap, az illetménykiegészítés, valamint a cafeteria juttatás mértéke a 2025. évre megállapított összeggel azonos. Az önkormányzat által foglalkoztatottak 2026. január 1-jétől érvényes létszámkereteit az 1. melléklet tartalmazza.

(2) A közétkeztetés 2026. évi intézményi térítési díjait a 2. melléklet tartalmazza.

(3) A dologi kiadások teljesítése nem haladhatja meg a 2025. évi költségvetési rendelet kiadási előirányzatának időarányos részét.

(4) A városfejlesztési, valamint intézményi beruházásokra, felújításokra kiadást teljesíteni kizárólag az áthúzódó feladatokra lehet, melynek fedezete a 2025. évi költségvetési maradvány összege.

**4. §**

Ez a rendelet 2026. január 1-jén lép hatályba, és az önkormányzat 2026. évi költségvetéséről szóló önkormányzati rendelet hatályba lépésének napján hatályát veszti.

|  |  |
| --- | --- |
| Baracskai József polgármester | Dr. Simon Beáta jegyző |

A rendelet 2025. december 19-én kihirdetésre került.

|  |  |
| --- | --- |
|  | Dr. Simon Beáta  jegyző |

*1. melléklet a 22/2025. (XII. 19.) önkormányzati rendelethez*

(A melléklet szövegét a(z) 1.mell. Létszám.pdf elnevezésű fájl tartalmazza.)

*2. melléklet a 22/2025. (XII. 19.) önkormányzati rendelethez*

(A melléklet szövegét a(z) 2. mell. Étkezési tér.díj mód..pdf elnevezésű fájl tartalmazza.)

Általános indokolás

Az államháztartásról szóló 2011. évi CXCV. törvény 25. § alapján a képviselő-testület a gazdálkodás folyamatos lebonyolítása érdekében az átmeneti gazdálkodásról rendeletet alkothat. A rendelet megalkotásával a képviselő-testület felhatalmazza a polgármestert és az intézményvezetőket a bevételek beszedésére és a kiadások teljesítésére.

Részletes indokolás

**Az 1. §-hoz**

Az önkormányzati bevételek folyamatos beszedésére, kiadások teljesítésére vonatkozó felhatalmazást, annak időbeli hatályát, valamint a lebonyolítás helyét szabályozza.

**A 2. §-hoz**

Az önkormányzati intézmények támogatásának, illetve a NEAK részéről finanszírozott feladatok ellátásának technikai részleteit tartalmazza.

**A 3. §-hoz**

A köztisztviselői illetményalap, az illetménykiegészítés és a cafeteria juttatás mértékéről, az engedélyezett létszámkeretekről, a közétkeztetés 2026. évi intézményi térítési díjait, a dologi kiadások időarányos teljesítéséről, valamint az áthúzódó városfejlesztési, intézményi beruházási és felújítási kiadások fedezetéről rendelkezik.

**A 4. §-hoz**

A rendelet hatályba lépését és hatályvesztését szabályozza.